Pollák, Peter, poslanec NR SR (2020-04-23):
Ďakujem za slovo. Vážení členovia vlády, vážený pán predsedajúci, milí kolegovia, rád by som sa vám pokúsil najoptimálnejšie priblížiť časť obsiahnutú v programovom vyhlásení vlády, a to zlepšenie postavenia a situácie Rómov na Slovensku. Mojou, ale aj prioritou vlády Slovenskej republiky bude naplnenie viacerých vytýčených cieľov a procesov v snahe o hmatateľné zmeny v tejto oblasti s vplyvom na celú krajinu. Vo všeobecnosti ide o sociálne, ekonomické a občianske postavenie Rómov v spoločnosti. Dovoľte mi, aby som ale vytýčil dva hlavné a konkrétne piliere, ktoré sú cestou k progresu rómskych komunít v našej krajine, pre prípady prevencie v období pandémie, ale aj v bežnom živote bez COVID-19, ktorý nás snáď už onedlho čaká. Práca a vzdelávanie. To je hlavným atribútom pre pozitívny rozvoj rómskej komunity s vplyvom na ekonomické, ale aj sociálne spolunažívanie a spoluprácu s majoritou na Slovensku. Jednou z úloh vlády Slovenskej republiky bude maximalizovanie úsilia o zabezpečenie kvalitného vzdelávania a vzdelávania na všetkých úrovniach. V prvom rade ide o zastavenie neoprávneného zaraďovania rómskych detí do špeciálnych základných škôl, čoho sme, bohužiaľ, aj dnes svedkami. Našou iniciatívou budú opatrenia, aby sa v predškolskom vzdelávaní, a budú opatrenia, aby sa v predškolskom vzdelávaní, aby sa predškolským vzdelávaním zraniteľných rómskych detí zo sociálne znevýhodneného prostredia začalo čo najskôr, najlepšie od roku, od veku troch rokov. Som rád, že dnes aj pán kolega pán Kotleba s tým teda súhlasil a tiež kvitoval tento návrh. Ďalej budeme, sme presvedčení, že čím skôr s tým začneme, tým účinnejší to bude mať výsledok. Ďalej budeme presadzovať zamedzenie predčasnému ukončeniu školskej dochádzky či opakovaniu ročníkov a následnému opusteniu školského systému bez vzdelania a potrebnej kvalifikácie. Myslíme si, že je chybou, že v dnešnej dobe vidíme neprítomnosť začleňovania sa rómskych jednotlivcov z komunít do spoločnosti a na pracovný trh. Preto je nevyhnutné, aby sme podporovali zosúladenie prechodu rómskych detí zo základného školstva na vyššie formy vzdelávania za účelom získania potrebných schopností a zručností. Možno mnohí z vás nevedia, ale aj v komunitách týchto skupín je veľmi veľa šikovných detí, mládeže a mladých. Naším úsilím je, aby sme ich potenciál využili a ukázali svetu. Chcenie spontánnej a plynulej inklúzie komunít na pracovný trh vládu Slovenskej republiky zaväzuje presadzovať politiky, ktoré budú pomáhať zvýšiť zamestnanosť Rómov s dôrazom na mladých. Vzdelanie ako jeden z faktorov pre obsiahnutie pracovných miest, rovnosť príležitostí na pracovnom trhu, podpora a vznik sociálnych podnikov s cieľom zvyšovania pracovných návykov, posilnenia kvality života, širokospektrálne aj u tej časti rómskej komunity, ktorá napríklad nemá prístup k pitnej vode a základnej infraštruktúre. Áno, žiaľ, ide až o 13 %. Aj preto vláda Slovenskej republiky bude klásť dôraz na súdržnú komunikáciu so samosprávami, s primátormi a so starostami obcí, pretože rómske komunity vníma ako súčasť politík smerujúcich k vyrovnávaniu regionálnych rozdielov. Situácia ohľadom menej rozvinutých regiónov, zlepšenia štandardov bývania, ako aj zdravotnej starostlivosti nás bude viesť k nastaveniu efektívneho systému, prostredníctvom ktorého budeme môcť situáciu riešiť. Vytýčené ciele a ich naplnenie v oblasti zlepšenia, postavenia a situácie Rómov na Slovensku si vyžadujú aj systémové zmeny, preto zvážime posilnenie štatútu Úradu splnomocnenca vlády pre rómske komunity voči relevantným ministerstvám. Vláda Slovenskej republiky sa bude v maximálnej miere usilovať opatrenia dodržiavať a viesť všetky potrebné kroky k ich najefektívnejšiemu naplneniu a finálnemu riešeniu v praxi skutkami. Ďakujem za pozornosť. (Potlesk.)